VIBHA เฮ! ปีนี้บุ๊คกำไรพิเศษ 60 ลบ. ลุยซื้อหุ้นรพ.เพิ่ม
VIBHA เฮ! ปีนี้บุ๊คกำไรพิเศษ 60 ลบ. จากขายหุ้น 7 รพ.เครือวิภาราม ลุยเจรจาซื้อหุ้นรพ.ที่มีกำไรแล้วเพิ่ม คาดสรุปได้บางแห่งในปี 60
7 มี.ค. 2560

บริษัทโรงพยาบาลวิภาวดี จำกัด (มหาชน) หรือ VIBHA เปิดเผยว่า ในปีนี้บริษัทเตรียมบันทึกกำไรพิเศษจำนวนประมาณ 60 ล้านบาท จากการขายหุ้นของโรงพยาบาล 7 แห่งในเครือโรงพยาบาลวิภารามให้กับโรงพยาบาลสินแพทย์ พร้อมทั้งพับแผนงานที่จะนำเครือวิภารามเข้าจดทะเบียนในตลาดหลักทรัพย์ แต่อย่างไรก็ตาม ในอนาคตอีก 5 ปีข้างหน้าบริษัทอาจกลับเข้าซื้อหุ้นโรงพยาบาลทั้ง 7 แห่งดังกล่าวก็ได้ หากสามารถสร้างผลกำไรที่ดี
พร้อมกันนั้นเจรจาซื้อหุ้นโรงพยาบาลเอกชนที่มีกำไรแล้ว คาดสรุปชัดเจนได้บางแห่งภายในปีนี้ รวมทั้งจับมือกับพันธมิตรต่างประเทศ เจรจาเข้าถือหุ้น สัดส่วน 25% ในโรงพยาลชัยปราการ เพื่อเสริมศักยภาพ ขณะที่ปีนี้ตั้งงบลงทุน 500 ล้านบาทเพื่อนำไปใช้ขยายพื้นที่โรงพยาบาลวิภาวดี